
NÁVRH LEGISLATÍVNEHO UZNESENIA EURÓPSKEHO PARLAMENTU
k návrhu rozhodnutia Rady o uzavretí v mene Únie Dohody medzi Kanadou a Európskou úniou o prenose a spracúvaní údajov zo záznamov o cestujúcich
(08897/2024 – C10‑0125/2024 – 2024/0051(NLE))
(Súhlas)
Európsky parlament,
–	so zreteľom na návrh rozhodnutia Rady (08897/2024),
–	so zreteľom na návrh Dohody medzi Kanadou a Európskou úniou o prenose a spracúvaní údajov zo záznamov o cestujúcich (08896/2024),
–	so zreteľom na žiadosť o udelenie súhlasu, ktorú Rada predložila v súlade s článkom 16 ods. 2, článkom 87 ods. 2 písm. a) a článkom 218 ods. 6 druhým pododsekom písm. a) bodom v) Zmluvy o fungovaní Európskej únie (C10-0125/2024),
–	so zreteľom na článok 107 ods. 1 a 4 a článok 117 ods. 7 rokovacieho poriadku,
–	so zreteľom na odporúčanie Výboru pre občianske slobody, spravodlivosť a vnútorné veci (A10-0000/2025),
1.	udeľuje súhlas s uzatvorením dohody;
2.	poveruje svoju predsedníčku, aby postúpila túto pozíciu Rade, Komisii a vládam a parlamentom členských štátov a Kanady.

a. Základné informácie
Tento postup súhlasu sa týka návrhu rozhodnutia Rady o uzavretí Dohody medzi Kanadou a Európskou úniou o prenose a spracúvaní údajov zo záznamov o cestujúcich (PNR). 
Európsky parlament požiadal Súdny dvor EÚ o stanovisko k predchádzajúcej dohode o PNR s Kanadou z roku 2014, pokiaľ ide o jej zlučiteľnosť so zmluvami EÚ a Chartou základných práv Európskej únie. SDEÚ vydal 26. júla 2017 stanovisko 1/15, v ktorom uviedol, že plánovanú dohodu o PNR medzi Kanadou a EÚ nemožno v jej danej podobe uzavrieť, pretože viaceré z jej ustanovení sú nezlučiteľné so základnými právami uznanými EÚ. Po vydaní tohto stanoviska EÚ a Kanada obnovili rokovania s cieľom podpísať novú dohodu, ktorá by zodpovedala požiadavkám Súdneho dvora.
Rokovania o tejto verzii dohody sa začali v roku 2018 a po ukončení rokovaní v roku 2023 bol konečný návrh znenia predložený Rade a Európskemu parlamentu. Európska komisia vydala 4. marca 2024 dva návrhy rozhodnutí Rady o podpise a uzavretí, v mene Európskej únie, Dohody medzi Kanadou a Európskou úniou o prenose a spracúvaní údajov zo záznamov o cestujúcich (PNR).
Uskutočnili sa konzultácie s európskym dozorným úradníkom pre ochranu údajov (EDPS), ktorý 29. apríla 2024 vydal stanovisko 15/2024, v ktorom dospel k záveru, že návrh dohody obsahuje nevyhnutné záruky potrebné na to, aby bol zlučiteľný s Chartou základných práv v súlade so stanoviskom 1/15 SDEÚ. Stanovisko obsahovalo aj niekoľko odporúčaní týkajúcich sa vykonávania tejto dohody. 
b. Stanovisko spravodajcu
Spravodajca sa domnieva, že uzavretie medzinárodnej dohody, ktorou sa ustanovuje jasný právny rámec pre výmenu údajov z PNR s Kanadou, je dôležitým krokom vpred v úsilí EÚ o predchádzanie závažnej trestnej činnosti a terorizmu, ich odhaľovanie, vyšetrovanie a stíhanie. 
Chcel by tiež oceniť dôležitú prácu, ktorú v minulosti vykonal Európsky parlament vrátane jeho bývalej spravodajkyne pre tento postup Sophie In’t Veldovej s cieľom zabezpečiť, aby táto dohoda bola v súlade s normami EÚ, pokiaľ ide o dodržiavanie zmlúv, Charty základných práv EÚ, ako aj nedávnych rozhodnutí Súdneho dvora.
Podľa najnovšej správy Europolu[footnoteRef:1] sa len v roku 2023 v členských štátoch EÚ uskutočnilo celkovo 120 teroristických útokov, čo svedčí o súčasnom rozsahu terorizmu v EÚ a potrebe zabezpečiť, aby orgány poverené bojom proti tejto hrozbe boli vybavené všetkými dostupnými nástrojmi na predchádzanie takýmto útokom. Zhromažďovanie a analýza údajov z PNR môžu príslušným orgánom poskytnúť dôležité informácie, ktoré im umožnia odhaliť podozrivé vzorce cestovania a identifikovať osoby, ktoré sú spolčené so zločincami a teroristami, pričom zároveň môžu podporiť vyšetrovanie a stíhanie prípadov páchania nezákonnej činnosti. Spravodajca je presvedčený, že treba umožniť medzinárodnú policajnú a justičnú spoluprácu, a to najmä v prípade Kanady, ktorá je spoľahlivým a dôveryhodným medzinárodným partnerom EÚ. [1:  Správa Europolu o situácii a trendoch v oblasti terorizmu v EÚ za rok 2024.] 

Spravodajca uznáva, že spracúvanie údajov o cestujúcich predstavuje zásah do súkromia a práv cestujúcich na údaje, ale domnieva sa, že tento obmedzený a prísne regulovaný zásah orgánov presadzovania práva je nevyhnutný a primeraný vzhľadom na dôležitú úlohu, ktorú môže zohrávať medzinárodná výmena a analýza údajov z PNR v boji proti závažnej nadnárodnej trestnej činnosti a terorizmu. 
Vzhľadom na kladné stanovisko EDPS a s ohľadom na rozsudok Súdneho dvora z roku 2022, ktorým sa potvrdzuje právny rámec Únie pre spracúvanie údajov z PNR, je spravodajca presvedčený o cieľoch tejto dohody a zárukách, ktoré sú v nej obsiahnuté. Spravodajca je spokojný najmä s tým, že dohoda zahŕňa záruky týkajúce sa nediskriminácie, uchovávania a bezpečnosti údajov, dohľadu, transparentnosti a informovania cestujúcich, individuálneho prístupu k údajom z PNR a ich opravy, ako aj správnych a súdnych prostriedkov nápravy. 
Spravodajca zdôrazňuje, že očakáva, že táto dohoda sa bude uplatňovať v prísnom súlade s týmito zárukami, judikatúrou SDEÚ a odporúčaniami, ktoré vydal EDPS. Preto pripomína Komisii, aby počas preskúmaní stanovených v dohode venovala osobitnú pozornosť týmto aspektom, ako aj výkonu práv dotknutých osôb. 
Na záver spravodajca konštatuje, že uzavretie tejto dohody predstavuje pozitívny vývoj v boji proti závažnej trestnej činnosti a terorizmu, pričom sa zachovávajú potrebné obmedzenia a záruky na zabezpečenie dodržiavania základných práv cestujúcich. 
Vzhľadom na uvedené skutočnosti spravodajca odporúča, aby Parlament návrh rozhodnutia Rady schválil.

